РЕШЕНИЕ НА СЪВЕТА
от 18 май 2009 година
за установяване на позицията, която ще бъде приета от името на Общността в рамките на Международния съвет по захарта, по отношение на удължаването на срока на действие на Международното споразумение за захарта от 1992 г.
(2009/394/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него във връзка с член 300, параграф 2, втора алинея от него,
като взе предвид предложението на Комисията,
като има предвид, че:
Международното споразумение за захарта от 1992 г. бе сключено от Общността с Решение 92/580/ЕИО на Съвета (1) и влезе в сила на 1 януари 1993 г. за срок от три години, до 31 декември 1995 г. Оттогава срокът му на действие е редовно удължаван за нови периоди от две години. Срокът на действие на споразумението бе удължен за последен път с решение на Международния съвет за захарта от май 2007 г. и споразумението е в сила до 31 декември 2009 г. Общността е заинтересована от допълнителното удължаване на срока му на действие. Поради това Комисията, като представител на Общността в Международния съвет за захарта, следва да бъде упълномощена да гласува в подкрепа на подобно удължаване,
РЕШИ:
Член единствен
Позицията на Общността в рамките на Международния съвет за захарта е да гласува в подкрепа на удължаването на срока на действие на Международното споразумение за захарта от 1992 г. за нов период от не повече от две години.
Комисията се упълномощава да изрази тази позиция в рамките на Международния съвет за захарта.
Съставено в Брюксел на 18 май 2009 година.